runetrust/blame-folketinget-dk huggingface dataset:
Frank Aaen (EL), 2007-10-09:
Når jeg spørger om det, er det, fordi vi desværre under denne regering har set flere eksempler på, at man kommer til Folketinget med lovforslag, hvor man undervurderer den egentlige udgift ved lovforslaget, og oven i købet måske påstår, at lovforslaget er udgiftsneutralt, sådan som man gjorde med tonnageskatteloven, som altså gav skattelettelser til rederierne, og så viste det sig 14 dage efter, man havde sagt, at det lovforslag om en lavere beskatning af rederierne var provenuneutralt, at det kostede statskassen et milliardbeløb.
Torsten Schack Pedersen (V), 2016-10-25:
I den situation, hvor der er nogle, der ændrer deres selskabskonstruktion, skal det, der har været det væsentlige i forhold til at være et SIFI-institut, også kunne være gældende og iværksættes med det samme, så man ikke venter til en bestemt dato, bare fordi det sker uden for de frister, der normalt er.
Ole Vagn Christensen (S), 2009-04-01:
Jeg har svært ved at se det her, vil jeg sige til ministeren, altså at ministeren kan undlade at være opmærksom på, at der er 98.000 timer i fleks- og merarbejde, som medarbejderne er blevet bedt om at afvikle i 2009, samtidig med at man så har lavet de nedskæringer, som man har.
Katrine Robsøe (RV), 2024-05-16:
Men jeg vil bare sige, at jeg var den eneste ordfører i hvert fald, der sad og forhandlede det her sidste gang også, så jeg kan udmærket huske, hvad Radikale Venstre har bakket op om, og hvad vi ikke har, og hvorfor det er, at vi også har været meget tydelige, også til førstebehandlingen af det lovforslag, der var udflytningsaftalen, om, hvilke dele vi syntes var gode, og hvilke dele vi ikke syntes var gode.
Pia Olsen Dyhr (SF), 2010-01-21:
Men når vi nu – parterne bag kemikaliehandlingsplanen – ved, at der ikke var penge nok, at der kun var penge til de 2 første år, og at mange af tingene er blevet fremrykket, herunder finansieringen af videncenteret, er jeg ligeglad med, hvilken kasse det kommer fra.
Ellen Trane Nørby (V), 2017-11-15:
I forhold til hele den her diskussion om det præhospitale og om, hvordan man løfter opgaven, er det da klart, at jeg fremover i forhold til Region Nordjylland vil sikre, at hvis man ikke kan løfte ansvaret selv, må vi jo udmønte det som puljemidler, hvad angår det præhospitale område.
Dina Raabjerg (KF), 2024-11-27:
Hvis nu teknologierne udvikler sig, er ordføreren så ikke enig i, at når vi træffer den her beslutning, hvor vi ikke sidestiller teknologierne, så giver vi heller ikke mulighed for, at de bliver sidestillet, og at en kommune, hvis der er en god økonomi i projektet, med god samvittighed kan sige ja til en kommunegaranti?
Carl Valentin (SF), 2021-11-09:
Vejen ind i det danske fællesskab har både været lang og krævende, for mange af dem, der står på den her liste, har knoklet hårdt for at leve op til nogle ret hårde krav, som et flertal her på Christiansborg har stillet, og med lige dele flid og gåpåmod har de lært dansk, lært om vores historie og vores kultur og deltaget aktivt i samfundet og bestået indfødsretsprøven.
Jacob Jensen (V), 2017-09-07:
Jamen det er en del af det at skabe aktivitet i det her samfund, at man ikke holder i kø motorvejene, og at man kan komme frem, at der er mobilitet, og det kan så godt være, at det koster noget i et andet regnskab på CO2-kontoen, men jeg vil sige, at vi bare har den ambition, at der skal være plads til, at man også kan komme rundt i det her land.
Elisabeth Arnold (RV), 2002-05-17:
Nu bragte fru Else Theill Sørensen selv det radikale forslag om at lave en egentlig lovfæstelse af kontorcirkulærets regler på bane, så derfor må jeg også have lov at gå op og sige, at der er intet i grundloven, der forhindrer Folketinget i at fastsætte regler ved lov, som skal beskrive, hvad det er for betingelser, der skal være opfyldt, for at få dansk statsborgerskab.
Torsten Gejl (ALT), 2017-04-21:
Der skal mere til, før ressourceforløb og afklaring omkring førtidspensionen en gang for alle bliver til den service for vores svageste borgere, som var meningen med ressourceforløbene, nemlig et forløb, hvor borgerne føler, at de udvikler sig og får støtte til at løse deres egne problemer, hvorfra de hurtigt kommer videre til førtidspensionen, hvis de ikke har arbejdsevne nok til at kunne bidrage til arbejdsmarkedet.
Lotte Rod (RV), 2025-10-23:
Derfor vil jeg også gerne benytte lejligheden til at sige tak både til ministeren og til parterne for at have forhandlet en god aftale og for at lægge den energi i det, der gør, at vi som ordførere bare kan komme herop og sige, at det supergodt og det vil vi gerne støtte.
Ellen Trane Nørby (V), 2011-02-10:
Jeg kan bare nævne »Vores Krig«, dokumentarserien om de danske tropper i Afghanistan, den historiske dramaserie »Blekingegadebanden«, for ikke at tale om TV3's dramasatsning, »Lulu & Leon«, programmer, der alle henvender sig til en bred gruppe af tv-seere, og hvis kvalitet er høj.
Ellen Trane Nørby (V), 2010-05-06:
Jeg tror ikke, at den socialdemokratiske ordfører har læst de papirer, der er, og jeg tror heller ikke, at den socialdemokratiske ordfører så overhovedet har fulgt med i debatten omkring, hvad der er sket på det her område, for der har vi jo netop taget en lang række konkrete initiativer for at sikre, at kvinder med indvandrerbaggrund kommer ud på det danske arbejdsmarked.
Hans Christian Schmidt (V), 2015-12-17:
Men jeg tror godt, at vi kan finde hinanden, og der synes jeg det er mere interessant, om man har lyst til at finde hinanden, eller om det er meningen, at man bare vil vise, at man har et forslag, og så vil man se, om man kan få det igennem, frem for at finde en fælles forståelse.
Birthe Rønn Hornbech (V), 1997-12-11:
Jeg er også glad for, at hr. Brian Mikkelsen helt forstår de problemer, der er omkring gråzoneområdet, når en myndighed kontrollerer og det så ganske langsomt, uden at borgeren opdager det, går over i en straffesag uden retssikkerhedsgarantierne. Jeg er meget glad for, at hr. Brian Mikkelsen var positiv over for nogle ændrede regler om sager mod det offentlige og efterlevelse af retspraksis.
Line Barfod (EL), 2007-05-09:
Da kunne man med nøjagtig samme ret have sagt: Vi er optaget af retssikkerhed for virksomhederne i dette land; vi sørger løbende for retssikkerhed i alle de mange forskellige lovgivninger, hvor vi giver hjemmel til, at myndigheder kan gå ud i forhold til virksomheder.
Thomas Jensen (S), 2011-04-26:
Mit spørgsmål til Venstres ordfører i dag, når nu Venstre prøver at gøre Socialdemokraterne til de store bussemænd i forhold til de her forhandlinger, er: Synes Venstres ordfører, at det er godt arbejde, at der efter 5½ år med fire skiftende ministre endnu ikke er kommet et resultat til forenkling af lejeloven i Danmark?
Aage Frandsen (SF), 2004-01-30:
Jeg er glad for at høre, at ministeren er i besiddelse af tvivlens nådegave, og at ministeren bruger det eksisterende udvalg til at arbejde med det her, og at sammensætningen af udvalget og kommissoriet naturligvis er tilpasset efter det, sådan at når Jens Peter Christensen-udvalget omkring maj er færdigt med sit arbejde vedrørende spindoktorer, er man i stand til at gå i gang med det her arbejde.
Rasmus Helveg Petersen (RV), 2015-03-10:
For at sikre netvirksomhederne mod tab, hvis en elhandelsvirksomhed ikke indbetaler elafgifterne til netvirksomheden, foreslås det, at tab på elafgifterne kan indregnes i netvirksomhedernes indtægtsrammer, så indtægtsrammerne ikke bliver begrænsende for, at netvirksomhederne kan indregne tabet i deres nettariffer.
Margrethe Vestager (RV), 2004-04-27:
Der kan findes solid inspiration i den kompetenceprofil, som er udarbejdet i fællesskab af mange forskellige interessenter, herunder også Undervisningsministeriet, men som desværre kun nævnes helt sporadisk i redegørelsen. For det andet ønsker vi at fastholde, at pædagoguddannelsen er en grunduddannelse og en generalistuddannelse.
Mai Mercado (KF), 2025-01-28:
Jeg ved ikke, om det er min fortid som socialminister, men alene ved overskriften kom jeg til at tænke på, at der også er mennesker med handicap, som bliver afvist i døren til et diskotek, og faktisk er det ikke længe siden, at der blev indført en lov, som gjorde det ulovligt at diskriminere mennesker med handicap.
Marie Krarup (DF), 2018-02-22:
Når vi i Dansk Folkeparti synes, at det er vigtigt at lovgive på dette område, selv om der altså heldigvis er så få bederum, som der er, så er det, fordi vi har oplevet, at elever og studerende har været kede af at føle sig tvunget ind i én bestemt livsstil.
Morten Helveg Petersen (RV), 2002-03-19:
Regeringens forslag om at inddrage renteafkast fra Arbejdsmarkedets Feriekonto afviser vi, idet vi har foreslået, at disse midler bør tilfalde lønmodtagerne selv som led i en reform af feriepengesystemet. På integrationsområdet fastholder vi en række tiltag, hvorfor vi har stillet ændringsforslag til finansloven
Kristian Thulesen Dahl (DF), 2012-02-22:
i det svar, som vi har fået tilsendt, er det nogle andre tal, finansministeren opererer med, for enten skaffer de 7.000 personer i ekstra arbejdsudbud et markant lavere beløb end 3 mia. kr. til statskassen, eller også, hvis man skal have de 3 mia. kr. i statskassen til at styrke de offentlige finanser med, skal man have et arbejdsudbud på markant mere end de 7.000 personer.
Benedikte Kiær (KF), 2011-02-03:
For det første, som det fremgår af § 76 i grundloven, skal det være sådan, at hvis man selv kan tilbyde undervisning, og her er det danskundervisning, det er det, vi har fokus på, nemlig at børn kan lære at tale og forstå dansk, står der i grundloven – det fremgår klart – at man så skal have mulighed for selv at kunne gøre det.
Mette Frederiksen (S), 2021-01-22:
Men jeg tror ikke, det er muligt at gøre det, og jeg tror ikke, det er muligt at gøre det på en måde, hvor det eksempelvis bliver bestemt i forhold til statsborgerskab, for jeg tror, at både Nye Borgerlige og regeringen er enige om, at det skal være endog meget svært at opnå retten til statsborgerskab i Danmark.
Ole Vagn Christensen (S), 1999-12-14:
Når man så begynder at kigge på de forskellige elementer, når man begynder at kigge på, hvad det er for en udvikling, man kan gå ind og gøre noget for, for at man kan skabe en vis lighed i det her samfund, ja, så hører vi straks, at så er faktisk det hele ved at ramle sammen.
Signe Munk (SF), 2020-12-21:
Jeg tror, ministeren også skal forstå, at når vi anbefaler et spænd fra 50 til 54 pct., er det jo, fordi det er et spænd, og når det er vigtigt for SF, at bunden ligger på mindst 50 pct., så er det jo, fordi det er det, vi skal op over.
Simon Emil Ammitzbøll (RV), 2005-12-13:
Med hensyn til centralisering og de lokale radio- og fjernsynsnævn, som bliver nedlagt, medgav jeg i min indledende ordførertale, at ja, vi anerkender, at vi lige netop på det punkt ikke har kunnet ændre det oprindelige lovforslag, den oprindelige aftale, og det vidste vi var en forudsætning.
Ida Auken (RV), 2018-04-13:
I forhold til forslaget, som det ligger, er der dog nogle ting i det, som vi synes er ærgerligt, bl.a. at man ikke for alvor har fået brugt det værktøj, der hedder udtagning af jord, også fordi der er rigtig mange derude, der godt ved, at hvis vi kan få lagt økonomien rigtigt på det her område, så i stedet for at løse det med noget, der skal gøres hvert år, med de her efterafgrøder, er det måske bedre at tage noget jord ud af drift og sige, at den her jord alligevel ikke er særlig produktiv.
Mette Frederiksen (S), 2015-03-25:
Når Dansk Folkeparti siger, at man bare kunne stramme yderligere op, ved spørgeren jo godt, at man med det samme vil være i nærheden af vores internationale forpligtelser, og her er der bare en forskel på Dansk Folkeparti og den her regering, som består i, at de internationale spilleregler, der er, vælger vi at efterleve.
Mogens Lykketoft (S), 1997-10-23:
Og vores vurdering er, at når vi tager det hele med - også det fra regeringen, som man afviser - betyder det altså en forværring af de offentlige finanser, for de skattelettelser, man tilbyder, koster mere end de besparelser, man postulerer, for de giver ikke nær de beløb, som man i Venstres og De Konservatives forslag påstår at de gør.
Anni Matthiesen (V), 2021-05-17:
For jeg ved f.eks., at der er en af de syv kommuner, der lige nu skal i gang med frikommuneforsøg, som faktisk helst ville have haft noget andet, og det er egentlig bare der, hvor jeg, hvis man i stedet lader tingene vokse nedefra og der er byrådsmedlemmer, der sammen med medarbejdere i kommunerne har nogle gode idéer i forhold til at prøve at se på, om der er et område, de gerne vil slippe mere fri, så tror, at det lettere vil få en god effekt. Og det vil jeg måske egentlig også gerne have en kommentar fra Dansk Folkeparti på.
Anders Samuelsen (LA), 2008-09-09:
Når Socialdemokratiet først vil kanalisere penge ud til en ordning, som er til gavn for folk, som godt kan selv og faktisk stadig væk er på arbejdsmarkedet, hvilket jo er grunden til, at de har ret til at gå på efterløn, så er der så mange færre ressourcer til at hjælpe ham, som virkelig har problemer.
Kristian Jensen (V), 2012-01-11:
Det, der er mit spørgsmål til ministeren, er: Hvad er det for nogle konkrete tiltag, som ministeren og regeringen vil sætte i gang, ikke bare på erhvervsministerens område, men på samtlige ministres områder, for at sikre, at der bliver skabt en nedadgående tendens i virksomhedernes administrative byrder?
Kristian Jensen (V), 2021-01-28:
Jeg har i øvrigt selv været den, der i debatten har været med til at nævne Herning, for der er ønsker fra folk i lokalområdet, og i øvrigt også fra folk i Holstebroområdet, som gerne ville se, at der blev skabt en fri læreruddannelse, som det bliver nævnt her.
Svend Erik Hovmand (V), 2000-04-12:
Når jeg talte om statsfængslet, så nævnte jeg det bare som ét af otte eksempler, ikke for at jeg ville have det til Lolland eller til Vordingborg eller til en anden destination; jeg sagde bare: Her, kære statsminister - jeg ved ikke, om man har læst brevet - er der en mulighed for at tilgodese udkantsområderne.
Orla Hav (S), 2017-04-05:
Jeg står her med en henvendelse fra et kendt oplevelsessted, som risikerer at have lån for 68 mio. kr., der forfalder her og nu, hvis man kører den her procedure igennem, og det kan de ikke indfri, på trods af at det er et populært oplevelsessted, som Oceanariet i Hirtshals er.
Jeppe Kofod (S), 2002-11-28:
Vi vil noget andet, fordi vi mener, der er behov for det, og fordi det er en fremtidsforsikring, ikke bare for vores generation, men også for kommende generationer, og ikke mindst er det også en hjælp til mange fattige mennesker, som ved gud ikke har det specielt godt i den verden, de i dag lever i.
Anders Fogh Rasmussen (V), 2009-01-14:
her har vi en stor opgave i i løbet af 2009 at drive forhandlingerne fremad mod en aftale, der kort fortalt går ud på, at alle verdens lande forpligter sig til i fællesskab at sikre en markant nedbringelse af udledningen af drivhusgasser frem mod år 2050, men også med nogle delmål på vejen frem mod år 2050.
Marianne Jelved (RV), 2011-04-12:
Den personlige frihed er ukrænkelig, står der i grundloven, og den personlige frihed er i min måde at se verden på også, at man selv vælger, hvem man gifter sig med, og at man som den naturligste ting i verden tager sin ægtefælle og sine børn med hjem til sit fædreland.
Brian Mikkelsen (KF), 2012-11-15:
Derfor er spørgsmålet: Når der er en så mærkbar positiv effekt af at hæve momsafløftningen fra 25 pct. til 50 pct., hvorfor slår man så ikke bare til og siger, at 100 pct. vil give nogle bedre muligheder for beskæftigelse i udkantsområderne, bedre muligheder for hotellerne til at kunne konkurrere med udenlandske hoteller og bedre muligheder for at tiltrække turister til Danmark?
Frank Aaen (EL), 1998-06-24:
Og vi synes selvfølgelig også, det er meget retfærdigt, at lavtlønsbørnefamilier i særdeleshed får fordel af det her, fordi fripladsgrænserne til daginstitutioner bliver hævet væsentligt og derfor altså giver flere rabat på de høje betalinger i daginstitutionerne.
Christian Juhl (EL), 2021-03-16:
Der er en mangfoldighed af sange, som jeg har sunget gennem de år, jeg har fået lov til at leve og kæmpet for det Danmark, jeg bedst kan lide, lige fra spejdertiden til turen med motorcykelklubben, såvel som i partiet, i fagbevægelsen og på højskolerne, når jeg har fået lov til at være der.
Flemming Kofod-Svendsen (KRF), 2001-10-25:
Så snart noget falder uden for den slagne landevej, når der er bare en smule nytænkning, skal man næsten pr. automatik være imod. Socialdemokratiet er gået med til en indsats på alkoholområdet, og det var, som om det var med lidt dårlig samvittighed, man gjorde det.
Marcus Knuth (KF), 2021-12-21:
Så kan ordføreren ikke lige forklare mig, hvordan den proces, vi har haft siden 1849, hvor Indfødsretsudvalget først begyndte at tildele statsborgerskab, bl.a. ved at man tog en samtale med de personer, der ønskede dansk statsborgerskab, kan være imod grundloven?
Anders Fogh Rasmussen (V), 2004-01-14:
Lad mig bare endnu en gang slå fast, at når det gælder om at lukke skattehuller, hvor nogle smyger sig uden om at betale den skat, de skal i henhold til lovgivningen, jamen så skal de huller lukkes, og det skal ske prompte, og det kan aldrig være i strid med skattestoppet.
Steen Gade (SF), 2005-05-24:
Jeg synes, det er vigtigt at tage udgangspunkt i de undersøgelser, der ligger her, og som anfører, at kun 50 pct. af de offentlige indkøbere kender vejledningen, at mindre end en fjerdedel har læst i den, og at 29 pct. af kommunerne har kendskab til vejledningen, men at bare 4 pct. af dem har brugt den i udbudsmaterialet.
Jørgen Arbo-Bæhr (EL), 2007-02-06:
Ja, måske om 10-15 år, men så længe kan vi ikke vente, bortset fra det faktum, at en citymetro kun fjerner ca. 1 pct. af de biler, der til den tid vil køre rundt i gaderne i København, og som om det skulle hjælpe på trængselsproblemerne i de øvrige byer, der også er ved at blive kvalt i biler.
Ellen Trane Nørby (V), 2010-12-17:
Det, der ligger i lovforslaget, er jo netop, at man selv kan vælge, om man vil kropsvisiteres, eller om man vil igennem en kropsscanner, og der er afgivet svar, som siger, at kropsscannerne kun kan installeres, hvis de er sundhedsmæssigt korrekte.
Høgni Hoydal (T), 2005-11-16:
Det er jo rigtigt, som det er sagt, at hvis angrebet på World Trade Center var et angreb på demokratiet, på de frie samfund, og hvis formålet var at underminere samfundet, så vil indgreb fra os, som griber ind i vores borgeres frihed og vores borgeres retssikkerhed, også være med til at underminere samfundsværdierne, og dermed har vi opfyldt målet for terroristerne.
Line Barfod (EL), 2009-11-12:
Først vil jeg sige, at jeg synes, det er lidt rystende, hvis den minister, der er ansvarlig for kontanthjælp, ikke ved, at man, hvis man er i stand til at arbejde og er på kontanthjælp, så også skal stå til rådighed for arbejdsmarkedet og tage det arbejde, man bliver tilbudt.
Pernille Rosenkrantz-Theil (S), 2020-06-10:
Venstre har også løftet det over for mig i forbindelse med de møder, vi har i den parlamentariske følgegruppe, og der er vi altså faktisk kommet et stykke længere, og det vil sige, at lige nu er jeg i gang med at sidde og kigge finansiering – bare for at være helt konkret – og det skal man jo også gerne finde nogle bud på, hvis gerne man vil ligestille dem med de forhold, der er for de elever, der er inde under aub-ordningen.
Karsten Hønge (SF), 2023-05-12:
Altså, vi har den her lange historie med, at det udvikler sig, ved at andre dele af rigsfællesskabet, Grønland og Færøerne, ønsker forandringer, hvorefter Danmark modstræbende, fodslæbende og sådan lidt vrantent siger: Okay, så laver vi en tilretning. Er det ikke på tide, at vi i Danmark tager en diskussion om: Hvorfor synes vi , at det er vigtigt at have et rigsfællesskab?
Jens Joel (S), 2019-11-21:
Det er jo også derfor, at vi sammen med partierne i forståelseskredsen, dem, der bragte regeringen til magten, har skrevet, at vi gerne vil kigge på, hvordan man kan indrette et socialt taxameter, sådan at man ligesom sikrer, at den måde, vi støtter fri- og privatskolerne på, understøtter, at de tager et socialt ansvar.
Henning Hyllested (EL), 2014-11-28:
Jeg kan næsten drage den konklusion, at Liberal Alliance så er enige med Enhedslisten i, at der i virkeligheden hen over livet løbende burde være helbredstjek, og det kunne man jo passende få foretaget, når man alligevel skal have fornyet sit kørekort hvert 15. år.
Simon Emil Ammitzbøll (LA), 2012-10-04:
Jeg mener faktisk, at skattepolitikken er noget af det vigtigste i moderne ligestillingspolitik, for hvis vi får lavere skatter, sådan at folk kan beholde mere til sig selv, så bliver det også nemmere at kunne planlægge og selv at bestemme, hvilket familieliv man gerne vil have.
Henning Hyllested (EL), 2015-04-28:
Hr. Kim Christiansen siger, at man har taget højde for problemet med økonomien, i og med at man vil vente til september, og når Enhedslisten kritiserer det, er det, fordi vi nok ikke helt tror på, at det er med henblik på at tage en fornyet drøftelse til den tid; det er måske nok mest med henblik på at lægge et røgslør ud og få lidt tid, indtil man får den endelige økonomi at se.
Zenia Stampe (RV), 2023-11-23:
Igen vil jeg sige, at det godt kan være, at det, jeg spørger om nu, er noget, ministeriet allerede har arbejdet med, men hvis det er så fantastisk en ordning, kunne man så forestille sig, at man gjorde endnu mere for at afdække, hvor mange der egentlig reelt er i målgruppen af de her mennesker, ikke bare i forhold til at leve op til alderskrav og opholdskrav, men også i forhold til hvor mange man egentlig vurderer der kunne have gavn af den her ordning?
Ane Halsboe-Jørgensen (S), 2021-04-28:
Vi ved, at uddannelse er en afgørende faktor, selvfølgelig både for vores unge mennesker der, hvor de bor og lever, men også for alt muligt andet i forhold til erhvervsliv og deres muligheder for at rekruttere arbejdskraft, for velfærdstilbud i området, om man kan uddanne sig til de vigtigste af velfærdsjobbene, men også for bosætning og balance i Danmark i det hele taget.
Gitte Lillelund Bech (V), 2005-03-17:
Derfor synes jeg, at det er yderst fornuftigt, med regioner af den størrelse vi har, at regionsrådet dels har et ansvar for, at man får oprettet et trafikselskab, dels også sidder med ved bordet i selve trafikselskabet sammen med de kommuner, som i øvrigt indgår i regionen, netop fordi vi så både kan tilgodese den kommunale bustrafik og den regionale bustrafik.
Peder Hvelplund (EL), 2021-10-07:
Men jeg vil godt bare lige bede statsministeren om at bekræfte, at det så skal være en, der gælder alle sektorer, altså også landbruget, for det er helt afgørende, for at vi opnår den grønne omstilling, at de forskellige sektorer også får et incitament, og det er jo netop CO 2 -afgiften, der sikrer det.
Aage Frandsen (SF), 2004-10-20:
Ministeren kan lovgive og sådan noget, men et beskæftigelsesprojekt er der vel intet reelt i, undtagen at man sikrer, at de unge mennesker kommer op om morgenen og ikke får lov til drive den af, men yder et eller andet, som måske ikke er særlig meningsfuldt set i forhold til de penge, de får, i modsætning til en produktionsskole, hvor der er pædagogisk indhold i arbejdet, og hvor der er et vejledningsforløb.
Mogens Nørgård Pedersen (KD), 2004-05-12:
I erkendelsen af at ting udvikler sig, og at ting kan gøres bedre, vil vi evaluere, og derfor kan det da godt være, at når vi skal evaluere første gang, er der nogle ting, hvorom vi siger, at det kunne vi gøre det bedre, at de kunne være bedre, at der er mulighed for at gøre dem bedre, og det vil vi så gøre.
Ole M. Nielsen (KRF), 1999-11-19:
For det første tror jeg, at hr. Brian Mikkelsen mistolker min kollegas engagement i teleområdet, men for det andet mangler jeg altså stadig væk, synes jeg, en forklaring på, om ikke der er forskel på at køre rundt i landet med breve til 4 kr. stykket med benzin og så trække nogle ledninger ud, hvor transporten igennem er forholdsvis miljøvenlig og uden omkostninger i øvrigt, når ellers tråden er trukket.
Karsten Lauritzen (V), 2017-10-12:
Men SKAT har så overtaget opgaven, og nu sikrer vi også et solidt lovgivningsmæssigt grundlag at stå på og en ensartet praksis – men vel at mærke sådan, at der er plads til, at dem, der har brug for prøveskilte og prøvemærker, kan få adgang til dem på et rimeligt grundlag.